सरकार पर जमकर बरसे बाबा रामदेव  
रामदेव ने कहा कि भ्रष्टाचार के खिलाफ आवाज उठाने वालों को सताया जा सकता है, मिटाया नहीं जा सकता है। उन्होंने कहा कि सरकार अत्याचारी हो गई है।
दिल्ली पहुंचे बाबा रामदेव ने सरकार पर जमकर निशाना साधा। रामलीला मैदान में पुलिस कार्रवाई में घायल राजबाला से जीबी पंत अस्पताल में मुलाकात करने के बाद बाबा रामदेव ने एक प्रेस कॉन्फ्रेंस में सरकार को जमकर खरी-खोटी सुनाई।  रामदेव ने कहा कि सरकार भ्रष्टाचारी ही नहीं अब अत्याचारी भी हो गई है। रामदेव ने कहा कि भ्रष्टाचार के खिलाफ आवाज उठाने वाले लोगों को सताया जा सकता है, उन्हें मिटाया नहीं जा सकता है। उन्होंने कहा कि अगर भ्रष्टाचार का मुद्दा उठाना गुनाह है, तो हम लाख बार गुनाह करेंगे।  रामदेव ने यह भी कहा कि जो कोई भी व्यक्ति, संस्था या पार्टी भ्रष्टाचार के खिलाफ है, वह उसका समर्थन करेंगे। रामदेव ने रामलीला मैदान में हुई पुलिस कार्रवाई को बर्बरतापूर्ण कार्रवाई बताते हुए कहा कि पुलिस उन्हें मार डालना चाहती थी। रामदेव ने आरोप लगाया कि उनकी महिला समर्थकों के साथ बलात्कार तक की कोशिश की गई। रामदेव ने कहा कि अगर वह गलत थे, तो फिर प्रधानमंत्री ने उन्हें पत्र क्यों लिखा और क्यों केंद्र के बड़े-बड़े मंत्री उनसे मुलाकात करते रहे।  रामदेव ने कहा कि वह किसी पार्टी का मुखौटा नहीं है। उनके लिए कालाधन और भ्रष्टाचार का मुद्दा सबसे अहम है और वह इसके लिए हमेशा आवाज उठाते रहेंगे।